Document ID: 32005D0037

Reference:
21.1.2005
ET
Euroopa Liidu Teataja
L 19/73
KOMISJONI OTSUS,
29. oktoober 2004,
millega asutatakse Euroopa Tehnika- ja Teaduskeskus (ETTK) ja nähakse ette tehniliste meetmete kooskõlastamine euromüntide kaitsmiseks võltsimise eest
(2005/37/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eriti selle artiklit 211,
võttes arvesse nõukogu 8. detsembri 2003. aasta otsust 2003/861/EÜ, mis käsitleb võltsitud euromüntidega seotud analüüsimist ja koostööd (1) ja nõukogu 8. detsembri 2003. aasta otsust 2003/862/EÜ, millega kohaldatakse võltsitud euromüntidega seotud analüüsimist ja koostööd käsitlevat otsust 2003/861/EÜ ka nende liikmesriikide suhtes, kus ei ole eurot ühisrahana kasutusele võetud, (2)
ning arvestades järgmist:
(1)
Nõukogu 28. juuni 2001. aasta määrusega (EÜ) nr 1338/2001, milles sätestatakse euro võltsimise takistamiseks vajalikud meetmed, (3) eriti selle artikliga 5, nähakse ette, et võltsitud euromünte analüüsivad ja liigitavad igas EL liikmesriigis siseriiklikud mündianalüüsikeskused ja Euroopa tehnika- ja teaduskeskus (ETTK). Nõukogu määrusega (EÜ) nr 1339/2001 (4) laiendatakse nõukogu määruse (EÜ) nr 1338/2001 artiklite 1–11 mõju nendele liikmesriikidele, kes ei ole eurot ühisrahana kasutusele võtnud.
(2)
Nõukogu eesistuja ja Prantsuse rahandusministri vahel 28. veebruaril ja 9. juunil 2000 vahetatud kirjade kohaselt on ETTK alates 2001. aasta oktoobrist ajutiselt täitnud oma ülesandeid Prantsusmaa rahapajas, kusjuures juhtimisalast ja halduslikku tuge on pakkunud komisjon.
(3)
ETTK aitab kaasa Periklese programmi eesmärkide saavutamisele, lähtudes nõukogu 17. detsembri 2001. aasta otsusest 2001/923/EÜ, millega luuakse vahetus-, abi- ja koolitusprogramm euro kaitsmiseks võltsimise eest (5) ja nõukogu 17. detsembri 2001. aasta otsust 2001/924/EÜ, millega laiendatakse mõju, mis on otsusel, millega luuakse vahetus-, abi- ja koolitusprogramm euro kaitsmiseks võltsimise eest (programm Perikles), liikmesriikidele, kus euro ei ole ühisrahana kasutusele võetud. (6)
(4)
Otsuse 2003/861/EÜ artiklis 1 on sätestatud, et komisjon asutab ETTK ja tagab selle toimimise ning pädevate tehniliste asutuste tegevuse kooskõlastamise, et kaitsta euromünte võltsimise eest. Otsuse 2003/862/EÜ artikliga 1 laiendatakse nõukogu otsuse 2003/861/EÜ mõju liikmesriikidele, kus euro ei ole ühisrahana kasutusele võetud.
(5)
Prantsuse rahandusministri 6. septembri 2004. aasta kirjaga on Prantsuse ametiasutused võtnud kohustuse säilitada praegune asjaomaste kulude jaotamise kord. Pettuste vastase võitluse eest vastutavate komisjoni liikmete ja Prantsuse rahandusministri kirjavahetuses, milles käsitletakse alalise ETTK loomist võltsitud euromüntide analüüsimiseks ja liigitamiseks ning võetakse kokku põhimõtted, mis tulenevad ETTK tegevusest ajal, kui ta tegutses ajutiselt Prantsusmaa rahapajas vastavalt nõukogu eesistuja ja Prantsuse rahandusministri vahelisele 28. veebruari ja 9. juuni 2000. aasta kirjavahetusele.
(6)
Majandus- ja rahanduskomiteed, Euroopa Keskpanka, Europoli ja pädevaid siseriiklikke asutusi tuleb regulaarselt teavitada ETTK tegevusest ja euromüntide võltsimise olukorrast.
(7)
Seetõttu tuleks ETTK asutada komisjoni raames Euroopa Pettustevastase Ameti (OLAF) juurde Brüsselis.
(8)
Komisjon kooskõlastab pädevate tehniliste asutuste euromüntide võltsimise eest kaitsmiseks võetavaid meetmeid; kooskõlastamine hõlmab võltsitud euromüntide analüüsimeetodeid, uute võltsimisjuhtude uuringuid ning nende tagajärgede hindamist, siseriiklike mündianalüüsikeskuste ja ETTK tegevuse alast teabevahetust, välisinformatsiooni võltsitud müntide kohta, võltsitud müntide avastamist münditöötlusmasinate abil ning võltsitud müntidega seonduvate tehniliste probleemide uuringuid.
(9)
Selline kooskõlastamine nõuab, et võltsitud müntide ekspertgrupp, kuhu kuuluvad siseriiklike mündianalüüsikeskuste ja ETTK vastutavad eksperdid ning mida juhib komisjon, teeks pettustevastase võitluse nõuandekomitee (7) raames jätkuvaid jõupingutusi ja teavitaks korrapäraselt majandus- ja rahanduskomiteed.
(10)
Otsuste 2003/861/EÜ ja 2003/862/EÜ rakendamiseks,
ON VASTU VÕTNUD KÄESOLEVA OTSUSE:
Artikkel 1
Euroopa Tehnika- ja Teaduskeskus (ETTK) asutatakse komisjoni raames Euroopa Pettustevastase Ameti (OLAF) juurde Brüsselis.
Artikkel 2
ETTK analüüsib ja liigitab iga uue võltsitud euromündi liigi määruse (EÜ) nr 1338/2001 artiklis 5 sätestatud korras. ETTK aitab kaasa Periklese programmi eesmärkide saavutamisele, lähtudes otsuse 2001/923 EÜ artiklist 4. ETTK aitab siseriiklikke mündianalüüsikeskusi ja õiguskaitseorganeid ning teeb asjaomaste asutustega koostööd võltsitud euromüntide analüüsimisel ning euromüntide kaitse tugevdamisel.
Artikkel 3
ETTK toimib järgmiste põhimõtete alusel:
—
Komisjon võib oma personali lähetada Prantsusmaa rahapajasse, et kasutada sealseid müntide analüüsivahendeid.
—
Oma ülesannete täitmisel saab ETTK kasutada Prantsuse siseriikliku mündianalüüsikeskuse personali ja seadmeid ning Prantsuse rahapaja laboratooriumi Pessacis. Prantsusmaa ametiasutused annavad asjaomase personali ja seadmed eelisjärjekorras ETTK käsutusse.
—
Kohaldatavate finantsmääruste kohaselt kaetakse ETTK tööga seonduv kulude osa Euroopa ühenduste üldeelarves. Kuna Prantsusmaa annab ETTK käsutusse vajalikud töötajad ning tagab tööruumid ja seadmed ning vastutab nende hoolduse eest, siis ühenduse eelarvest kaetakse komisjoni värvatud personali palgad, reisi- ja mitmesugused väiksemad jooksevkulud.
OLAF määratleb koostöös Prantsuse rahapajaga ETTK suhtes kohaldatavad eeskirjad ja halduskorra.
Artikkel 4
Komisjon kooskõlastab euromüntide võltsimise eest kaitsmiseks vajalikke meetmeid võltsitud müntide ekspertide koosolekute kaudu.
Majandus- ja rahanduskomiteed, Euroopa Keskpanka, Europoli ja pädevaid siseriiklikke asutusi tuleb regulaarselt teavitada ETTK tegevusest ja euromüntide võltsimise olukorrast.
Brüssel, 29. oktoober 2004
Komisjoni nimel
komisjoni liige
Michaele SCHREYER
(1)  ELT L 325, 12.12.2003, lk 44.
(2)  ELT L 325, 12.12.2003, lk 45.
(3)  EÜT L 181, 04.07.2001, lk 6.
(4)  EÜT L 181, 04.07.2001, lk 11.
(5)  EÜT L 339, 21.12.2001, lk 50.
(6)  EÜT L 339, 21.12.2001, lk 55.
(7)  Komisjoni otsus 94/140/EÜ. (EÜT L 61, 4.3.1994, lk 27).

Summary:
Euro kaitse võltsimise eest – Euroopa Tehnika- ja Teaduskeskus
Euro kaitse võltsimise eest – Euroopa Tehnika- ja Teaduskeskus
 
KOKKUVÕTE:
otsus 2005/37/EÜ, millega asutatakse Euroopa Tehnika- ja Teaduskeskus (ETTK) ja nähakse ette meetmete kooskõlastamine euromüntide kaitseks võltsimise eest
MIS ON OTSUSE EESMÄRK?
otsusega 2005/37/EÜ asutatakse Euroopa Komisjoni juurde Brüsselis Euroopa Tehnika- ja Teaduskeskus (ETTK). Kui algselt kuulus ETTK Euroopa Pettustevastase Ameti juurde, siis otsusega (EL) 2017/1507 tehtud muudatusega asutatakse ETTK komisjoni majandus- ja rahandusküsimuste peadirektoraadi (ECFIN) juurde (vt kokkuvõte). ETTK eesmärk on kaitsta euromünte võltsimise eest. Selleks analüüsib ja liigitab ETTK võltsitud euromünte ning abistab Euroopa Liidu (EL) liikmesriikide siseriiklikke ametiasutusi.
PÕHIPUNKTID
Keskuse ülesanded
ETTK ülesandeks onanalüüsida ja liigitada iga uue võltsitud euromündi liiki kooskõlas määrusega (EÜ) nr 1338/2001, mis käsitleb euro kaitset võltsimise eest, (vt kokkuvõte); aidata kaasa Periklese programmi eesmärkide täitmisele; täita teatud ülesandeid määruste (EL) nr 1210/2010, millega kehtestatakse euromüntide ehtsuse kontrollimise eeskirjad (vt kokkuvõte), ja (EÜ) nr 2182/2004 alusel, mis käsitleb euro müntidega sarnaseid medaleid ja märke (vt. kokkuvõte); aidata siseriiklikke mündianalüüsikeskusi ja õiguskaitseorganeid nende ülesannete täitmisel ning teha asjaomaste asutustega koostööd võltsitud euromüntide analüüsimisel ning euromüntide kaitse tugevdamisel.ETTK saab võltsitud euromüntide tehnilisel ja teaduslikul analüüsimisel kasutada tema käsutusse antud Prantsuse rahapaja personali ja seadmeid, esmajoones laboratooriumi.
Kooskõlastamine ja teavitustegevusKomisjon kooskõlastab euromüntide kaitse alal pädevate tehniliste asutuste tegevust, tehes seda esmajoones võltsitud müntide ekspertgrupi korrapäraste koosolekute kaudu. See komisjoni juhitav ekspertgrupp võimaldab koondada liikmesriikide mitmesuguseid kogemusi ja eriteadmisi seoses euromüntide võltsimise ja euro kaitseks vajalike tehniliste meetmete koordineerimisega.Majandus- ja rahanduskomiteed, Euroopa Keskpanka, Euroopa Liidu Õiguskaitsekoostöö Ametit ja pädevaid siseriiklikke asutusi teavitatakse korrapäraselt keskuse tegevusest ja euromüntide võltsimise olukorrast.
Euromüntide autentimineMäärusega (EL) nr 1210/2010 nähakse ette ühised eeskirjad ja menetlused euroala piires ringlevate euromüntide autentsuse kontrollimise (autentimisprotsess) ning ringlusse kõlbmatute euromüntide käitlemise ja hüvitamise kohta. Sellega sätestatakse, et ETTK on muu hulgas kohustatud määrama kindlakseuromüntide autentsuse kontrollimiseks kasutatavate münditöötlusmasinate katsete jaoks vajalikud tehnilised kirjeldused;euromüntide kontrollimisega tegeleva personali koolitusmeetmed;katseid käsitlevate aruannete kehtivusaja;teabe tuvastamiskatse edukalt läbinud münditöötlusmasinate nimekirja kohta, mis on avaldatud komisjoni veebisaidil;suunised sularahakäitlejate euromüntide autentimisjõudluse iga-aastaste kohapealsete kontrollide jaoks;eeskirjad münditöötlusmasinate määrusele mittevastavuste kõrvaldamiseks. Otsustega 2003/861/EÜ ja 2003/862/EÜ nähakse vastavalt ette ETTK asutamine komisjoni poolt ning selle tegevus euroalasse kuuluvates ja mittekuuluvates ELi riikides.
MIS AJAST OTSUST KOHALDATAKSE?
Otsust 2005/37/EL kohaldatakse alates 10. veebruarist 2005. Muutmisotsust (EL) 2017/1507 kohaldatakse alates 18. septembrist 2017.
TAUST
Lisateave:Euroopa Tehnika- ja Teaduskeskus (ETTK) (Euroopa Komisjon)
PÕHIDOKUMENT
Komisjoni 29. oktoobri 2004. aasta otsus 2005/37/EÜ, millega asutatakse Euroopa Tehnika- ja Teaduskeskus (ETTK) ja nähakse ette tehniliste meetmete kooskõlastamine euromüntide kaitsmiseks võltsimise eest (ELT L 19, 21.1.2005, lk 73–74)
Otsuse 2005/37/EÜ järjestikused muudatused on alusdokumenti lisatud. Käesoleval konsolideeritud versioonil on üksnes dokumenteeriv väärtus.
SEONDUVAD DOKUMENDID
Komisjoni 19. oktoobri 2015. aasta otsus, millega luuakse võltsitud müntide ekspertgrupp, mis tegeleb euromüntide võltsimise eest kaitsmist käsitlevate komisjoni strateegiate ja määrustega (ELT L 347, 20.10.2015, lk 4–6)
Euroopa Parlamendi ja nõukogu 15. detsembri 2010. aasta määrus (EL) nr 1210/2010 euromüntide autentimise ja ringlusse kõlbmatute euromüntide käitlemise kohta (ELT L 339, 22.12.2010, lk 1–5)
Nõukogu 6. detsembri 2004. aasta määrus (EÜ) nr 2182/2004 euro müntidega sarnanevate medalite ja märkide kohta (ELT L 373, 21.12.2004, lk 1–6)
Vt konsolideeritud versioon
Nõukogu 8. detsembri 2003. aasta otsus 2003/861/EÜ, mis käsitleb võltsitud euromüntidega seotud analüüsimist ja koostööd (ELT L 325, 12.12.2003, lk 44)
Nõukogu 8. detsembri 2003. aasta otsus 2003/862/EÜ, millega kohaldatakse võltsitud euromüntidega seotud analüüsimist ja koostööd käsitlevat otsust 2003/861/EÜ ka nende liikmesriikide suhtes, kus ei ole eurot ühisrahana kasutusele võetud (ELT L 325, 12.12.2003, lk 45)
Nõukogu 28. juuni 2001. aasta määrus (EÜ) nr 1338/2001, milles sätestatakse euro võltsimise takistamiseks vajalikud meetmed (EÜT L 181, 4.7.2001, lk 6–10)
Vt konsolideeritud versioon.
Viimati muudetud: 28.09.2021